b'\n_START_ARTICLE_\nBaystone Bank Reservoir\n_START_PARAGRAPH_\nBaystone Bank Reservoir var en kunstigt anlagt s\xc3\xb8 i Lake District, Cumbria, England, nord for landsbyen Millom og \xc3\xb8st for h\xc3\xb8jdedraget White Combe. S\xc3\xb8en blev anlagt i \xc3\xa5rene 1876-77 med henblik p\xc3\xa5 at fungere som drikkevandsreservoir. Den blev ikke mere benyttet efter 1996, og siden har siden v\xc3\xa6ret anvendt til \xc3\xb8rredfiskeri._NEWLINE_United Utilities, som ejede reservoiret, p\xc3\xa5begyndte en afdr\xc3\xa6ning af reservoiret i 2011 for s\xc3\xa5 godt som muligt at genskabe landskabet, som det havde set ud inden anl\xc3\xa6ggelsen. Samtidig anerkendte virksomheden betydningen af reservoiret for det lokale dyre- og planteliv og s\xc3\xb8rgede for passende foranstaltninger. Blandt andet voksede der p\xc3\xa5 bunden af reservoiret en sj\xc3\xa6lden art af brasenf\xc3\xb8de, som man s\xc3\xb8rgede for at flytte til lignende v\xc3\xa6kstforhold, lige som \xc3\xb8rreder og \xc3\xa5l blev flyttet til et fiskereservoir i Hodbarrow Naturreservat. Endelig s\xc3\xb8rgede man for at oprette en r\xc3\xa6kke mindre damme i n\xc3\xa6rheden for at bevare adgangen til vand for dyrene.'